《同韩给事观毕给事画松石》
唐代·皇甫冉

海峤微茫那得到，楚关迢递心空忆。夕郎善画岩间松，

远意幽姿此何极。千条万叶纷异状，虎伏螭盘争劲力。

扶疏半映晚天青，凝澹全和曙云黑。烟笼月照安可道，

雨湿风吹未曾息。能将积雪辨晴光，每与连峰作寒色。

龙楼不竞繁花吐，骑省偏宜遥夜直。罗浮道士访移来，

少室山僧旧应识。掖垣深沈昼无事，终日亭亭在人侧。

古槐衰柳宁足论，还对罘罳列行植。

作者简介：皇甫冉，字茂政。约唐玄宗开元五年（公元717年）出生，卒于唐代宗大历五年（公元770年），润州（今镇江）丹阳人，著名诗人。先世居甘肃泾州。天宝十五年进士。曾官无锡尉，大历初入河南节度使王缙幕，终左拾遗、右补阙。其诗清新飘逸，多飘泊之感。